Det skal koste op til tre år bag tremmer at dele krænkende sex-billeder og videoer uden tilladelse, mener Socialdemokraternes retsordfører, Trine Bramsen

Det er psykisk vold, når krænkende sex-billeder uden tilladelse bliver delt på nettet. Derfor skal handlingen straffes lige så hårdt som fysisk vold.

Sådan lyder det fra Socialdemokraterne, der foreslår at hæve straffen for at dele sexbilleder og videoer I dag kan handlingen maksimalt give et halvt års fængsel, men i ifølge Socialdemokraterne er det langt fra nok. De ser gerne, at straffen sætte op til tre år. Det skriver DR.

- Vi vil gerne sidestille deling af pornografisk krænkende billeder med at begå mildere former for vold, hvor der i de værste tilfælde kan gives op til tre års fængsel. Og i forhold til fysisk vold har offeret endda den fordel, at sårene heler efter et stykke tid - det gør de ikke, når man er blevet udstillet på nettet med billeder, der kan skade ens liv mange år frem, siger Socialdemokraternes retsordfører, Trine Bramsen til DR.

Med den teknologiske udvikling er det blevet meget nemmere at dele billeder, da de på kort tid kan uploades og spredes på nettet. Og særligt af den årsag, er der grund til nu at sætte straffen op, mener socialdemokraterne

DF: sæt straffen højere

Hos Dansk Folkeparti bakker man op om forslaget om at hæve straffen for deling af krænkende billeder. Men partiet vil hæve straffen endnu mere.

- Vi ved jo, at deling af krænkende billeder og video går meget hårdt ud over ofrene. Det ødelægger de personer, det går ud over, og derfor er den nuværende straframme med kun seks måneders fængsel en hån mod ofrene, siger Dansk Folkepartis retsordfører, Peter Kofod Poulsen, til DR og fastslår:

- Man kan snildt sætte strafferammen op med en stribe år. Jeg synes ikke, tre år er nok.

Ifølge Venstres ligestillingsordfører Jakob Engel-Schmidt er regeringen lige nu ved at se på straffen for misbrug af sex-billeder.

- I dag er straffen desværre utrolig lav. Hvis du som ungt mennesker får delt billeder af dig uden tøj på, har det vidtrækkende konsekvenser. Derfor skal straffen også matche den forbrydelse, det er, siger han til DR.